**ELŐTERJESZTÉS**

 **Szombathely Megyei Jogú Város Közgyűlésének 2025. február 27-i NYILVÁNOS ülésére**

**Javaslat a Savaria Szimfonikus Zenekar Igazgatói álláshelyére meghirdetett pályázatra jelentkező, nyilvános ülést kért pályázók meghallgatására**

A Savaria Szimfonikus Zenekar igazgatójának megbízatása 2025. május 31. napján lejár, így az álláshely betöltéséhez az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39.§ (2)-(4) bekezdése, az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet (a továbbiakban: Rendelet), továbbá a Közgyűlés 318/2024. (XI.28.) Kgy. számú határozata alapján pályázat került kiírásra.

Az álláshely 2025. június 1. napjától 2030. május 31. napjáig, 5 év határozott időtartamra tölthető be. A jogállásra, a munkabér megállapítására és a juttatásokra a Munka törvénykönyvéről szóló 2012. évi I. törvény vezető állású munkavállalóra vonatkozó rendelkezései és a felek megállapodása irányadó.

A Rendelet 2.§ (1) bekezdésében foglaltaknak megfelelően a pályázat - melynek benyújtási határideje 2025. január 17. napja volt - 2024. november 29. napján közzétételre került.

A Rendelet 5.§ (1) bekezdése alapján az érvényes pályázatot benyújtó pályázót a pályázati határidő lejártát követő 30 napon belül a munkáltatói jogkör gyakorlója által létrehozott szakmai bizottság hallgatja meg és alakítja ki a véleményét. A pályázatról - figyelembe véve a szakmai bizottság döntését - Szombathely Megyei Jogú Város Közgyűlése, mint a kinevezési és megbízási jogkör gyakorlója dönt a szakmai bizottság ülését követő első ülésén.

Határidőben 4 db pályázat került benyújtásra, melyekre vonatkozóan a szakmai bizottság, továbbá a Kulturális, Oktatási és Civil Bizottság véleménye - tekintettel az alábbiakra - az ülésen kerül ismertetésre.

A benyújtott pályázatok közül 2 jelentkező nyilatkozott arról, hogy személyes meghallgatása, valamint a pályázatának elbírálása a bizottság, továbbá a közgyűlés nyilvános ülésén történhet. 2 pályázó személyes meghallgatására és pályázatuk elbírálására pedig Magyarország helyi önkormányzatairól szóló 2011. évi CLXXXIX. törvény 46. § (2) bekezdésének b) pontja alapján tett nyilatkozatuknak megfelelően, zárt ülés keretében kerül sor. A nyilvános ülésen tárgyalható pályázatok az előterjesztés mellékletét képezik. Tekintettel arra, hogy a pályázók közül ketten zárt ülésen történő meghallgatást és döntést kértek, az előterjesztéshez tartozó határozati javaslat a zárt ülés anyagához kerül csatolásra. A döntést a szakmai bizottság pályázatonként elkészített összegző véleményével és a szavazás részletes eredményével együtt nyilvánosságra kell hozni.

Kérem a Tisztelt Közgyűlést, hogy az előterjesztést megtárgyalni, és a pályázat tekintetében a döntést meghozni.

**Szombathely, 2025. február „ ”**

**/: Dr. Nemény András :/**